Familie bly hoop ná Pta-man in see verdwyn | Maroela Media
Kevin Annandale (28). Foto: Verskaf
Só sê Maryke Lombaard (36) nadat haar broer, Kevin Annandale, 'n tegnikus van Pretoria, Saterdag in die see by Sodwanabaai in KwaZulu-Natal verdwyn het. Annandale het verlede Donderdag sy 28ste verjaarsdag gevier.
Annandale is Saterdag saam met twee van sy kollegas deur 'n sterk stroom in die see meegesleur toe hulle saam gaan swem het. Hy is dieper in die see ingetrek voor hy verdwyn het.
Sy kollegas, Michael Louw en Mario Bouer, kon ná 'n groot gespook daarin slaag om uit die water te kom.
"Ek was die kollega wat saam met hom ingesleep is en wou etlike kere tou opgooi. Ons het ook nog geen ander nuus gekry nie, maar hoop en bid maar net ons kry hom. Kevin, my vriend, ek hoop regtig dat jy ons nie verwyt vir wat gebeur het nie en sal vergewe vir die feit dat ons twee jou ook nie verder kon help nie. Groete, my vriend, totdat ons mekaar weer sien. Ek en Mario gaan saam met 'n paar van sy naaste mense in November 'n gedenksteen op die kuslyn plaas," het Louw op 'n aanvanklike Maroela Media-berig oor die voorval kommentaar gelewer.
Sedert sy verdwyning is 'n soektog van stapel gestuur deur personeellede van die plaaslike iSimangaliso-vleilandpark, mariene beamptes van Ezemvelo en die polisie se duikeenheid, honde-eenheid en soek-en-reddingspan.
Die vermoede bestaan dat hy verdrink het.
"Daar is tot dusver nog geen teken van hom nie en die soektog duur voort. Dit sal moontlik ná 10 dae [vanaf Saterdag] afgeskaal word as daar nog niks gevind is nie," het Lombaard Vrydag aan Maroela Media gesê.
Sy het gesê die gesin het Annandale, 'n pa van 'n jong seun en dogtertjie, vier weke gelede vir die laaste keer gesien toe hy vir hulle kom kuier het. Hy is hoofsaaklik van Capital Park in Pretoria se Moot-omgewing, maar het die afgelope paar maande in Piet Retief in Mpumalanga gebly van waar hy gewerk het as tegnikus vir 'n onderneming wat lugversorgers installeer.
"As ek my oë toemaak, sien ek die lang, skraal, bruin gebrande man voor my staan en glimlag. Hy het altyd geglimlag, was vriendelik en vol grappies," het 'n emosionele Lombaard gesê. "Hy het daarvan gehou om saam met sy familie en vriende te kuier. Hy was liefdevol en baie erg oor sy kinders."
Sy het afgesluit dat daar 'n tikkie hoop bestaan totdat sy liggaam opgespoor word, hoewel hulle die ergste vermoed.
My boetie, kom asseblief terug!
Sommer net sad
Dit is sommer net sad, sterkte aan sy gesin, veral die kleintjies, so frats ongeluk gebeur so maklik, ek kan net dink hoe hy dit voluit geniet het.
Ek lees hy is 'hoofsaaklik' (seker oorspronklik) van Pretoria en ken seker nie die see. Ek is maar lugtig vir die see en sy verraderlike strominge en bly maar weg veral by afgeleë strande.
Wat 'n tragedie om so 'n jongeling in die fleur van sy lewe (moontlik) te verloor. Sterkte aan vrou , kindertjies en fam. in hierdie tyd van beproewing.
'n Soortgelyke trauma is deur die ouers van Trevor Marthinus van Waenhuiskrans beleef. Hy was ook weggespoel…en het eers na 12 dae, uitgespoel.Sy ouers het nou berusting gevind. Hy was ook 28 en is gister begrawe.